b'\n_START_ARTICLE_\nVologas I.\n_START_SECTION_\nPrihod na prestol\n_START_PARAGRAPH_\nVologas I. je bil princ z iranskimi in gr\xc5\xa1kimi predniki. Bil je eden od sinov in naslednik Vonona II. in njegove gr\xc5\xa1ke konkubine. Kraljestvo Atropateno je dal svojemu bratu Pakorju II. in za svojega drugega brata Tiridata I. osvojil Armenijo, kar je spro\xc5\xbeilo dolgoletno vojno (54\xe2\x80\x9363) z Rimskim cesarstvom. Rimski vojski je spretno poveljeval general Korbulo._NEWLINE_Vologasova mo\xc4\x8d je oslabela po napadu nomadskih Dahov in Sakov, uporu Hirkanov in uzurpaciji oblasti njegovega sina Vardana II.. Jo\xc5\xbeef Flavij trdi, da so mu napadi nomadov na vzhodu prepre\xc4\x8dili napad na vazalnega kralja Adijabene. Ko je bil kon\xc4\x8dno sklenjen mir, je bil Tiridat I. priznan za armenskega kralja, vendar kot rimski vazal. Odpotoval je v Rim, kjer je od Nerona dobil vladarski diadem. Arsakidska dinastija v Armeniji je od takrat vladala pod rimsko nadoblastjo._NEWLINE_Vologas I. je bil s tak\xc5\xa1nim mirovnim sporazumom zadovoljen. Poklonil se je Neronovemu spominu in bil v dobrih odnosih tudi z njegovim naslednikom Vespazijanom, kateremu je v sporu protu Viteliju ponudil vojsko 40.000 lokostrelcev._NEWLINE_Kmalu zatem so \xc4\x8dez Kavkaz vdrli nomadski Alani in napadli Armenijo in Medijo. Vologas je Vespazijana zaman prosil za pomo\xc4\x8d. Izgleda, da so bile nepopravljive tudi partske izgube na vzhodu, saj je Hirkanija razglasila svojo neodvisnost in postala samostojno kraljestvo._NEWLINE_Vologas je okoli leta 78 umrl . Nasledil ga je sin Vologas II..'